Sultan Sulaiman Shah II

Sultan Sulaiman Shah ibni Almarhum Sultan Mudzaffar Shah (Jawi: ; mangkat tahun 1626) ialah Sultan Kedah ke-12. Baginda merupakan putera kepada Sultan Mudzaffar Shah II dan Che' Tempawan.

Pada 3 Ogos 1602, baginda telah dimasyhurkan sebagai Sultan Kedah selepas kemangkatan ayahanda baginda dan bersemayam di Kota Siputeh. 

 Kehidupan 
Sultan Sulaiman Shah merupakan putera sulung kepada Sultan Mudzaffar Shah II dan Che' Tempawan. Baginda berkahwin dengan Che' Ratnamala yang berpangkat Paduka Bonda. Baginda berdua dikurniakan dua orang anakanda, iaitu seorang putera bernama Tunku Rijaluddin dan seorang puteri bernama Tunku Safiah.

 Pemerintahan 
Semasa pemerintahan Sultan Sulaiman Shah, baginda telah berusaha dalam mengurangkan kegiatan lanun dengan bantuan Raja Laksamana yang diperintah untuk membanteras mereka. Baginda juga dikatakan seorang yang sentiasa mengambil tahu akan hal ehwal luar negeri, dan baginda juga berkehendak untuk mengunjungi negeri-negeri di Pulau Percha (selatan Sumatera) dan Jawa.

 Konflik dengan Aceh 
Pada 15 April 1625, Nakhoda Lamun dari Inderagiri telah mengadap Raja Bendahara Uthman untuk memaklumkan bahawa Sultan Aceh iaitu Sultan Iskandar Mahkota Alam sedang bersiap siaga untuk menyerang Kedah. Raja Bendahara Uthman kemudiannya bermesyuarat dengan orang-orang kanannya termasuklah Raja Laksamana dan Raja Temenggung. Setelah selesai persiapan dibuat, Raja Bendahara, Raja Temenggung, Dato’ Seraja Imam dan beberapa yang lain telah mengadap Sultan Sulaiman Shah di Balai Penghadapan. Dato’ Seraja Imam telah memberikan cadangannya iaitu dengan cara berdiplomasi bagi mengelakkan banyak pertumpahan darah berlaku yang melibatkan rakyat Kedah.

Pada 14 Julai 1625, Sultan Aceh bersama bala tenteranya telah berangkat keluar dari negeri Aceh dan tiba di Pulau Panjang, Setul. Sultan Sulaiman memerintahkan puteranya, Tunku Rijaluddin untuk menyambut rombongan Aceh itu dengan membawa surat. Pada 15 Ogos 1625, Sultan Aceh bersama rombongannya berangkat dari Pulau Panjang menuju ke Kuala Sanglang. Di Kuala Sanglang, rombongan Aceh itu dibawa menaiki gajah ke Kota Siputeh.

Apabila tiba di Kota Siputeh, rombongan Aceh itu telah disambut dengan penuh istiadat sehingga mereka berasa hairan dan amat malu. Sultan Aceh berasa senang hati dengan layanan Kedah terhadap rombongan mereka, lalu membatalkan rancangan untuk menyerang Kedah. Sultan Aceh juga telah ditempatkan di sebuah istana khas buat baginda, lalu tinggallah rombongan Aceh itu di Kota Siputeh buat seketika. Sultan Sulaiman juga sering mengajak baginda untuk berburu rusa dan bermain-main di Padang Jangam (kini Padang Besar).

Pada 12 November 1625, Sultan Sulaiman bersama Raja Temenggung, Dato’ Paduka Lela Putra, Dato’ Lela Pahlawan, Dato’ Seri Karma Jaya, Dato’ Seraja Imam, Dato’ Gedang Pahlawan dan Dato’ Lela Angkasa Kuala Perai telah mengiringi rombongan Sultan Aceh ke negeri Aceh. Baginda melantik Raja Bendahara Uthman sebagai Pemangku Raja manakala Kota Siputeh diserahkan kepada Tunku Rijaluddin untuk menjagakannya. Pada 20 Disember 1625, rombongan baginda telah selamat tiba di Aceh bersama Sultan Aceh.

 Kemangkatan 
Pada 28 Februari 1626 bersamaan 1 Jamadilakhir 1035 Hijrah, Sultan Sulaiman Shah telah mangkat akibat kegeringan di Istana Pagar Awan, Aceh dan dimakamkan di Langgar Kota Pagar Awan, Aceh. Pada 19 Mac 1626, Raja Temenggung dan jemaah menteri yang mengiringi baginda telah berangkat pulang semula ke Kedah.

 Rujukan 

 Pautan luar 
 Salasilah Kesultanan Negeri Kedah Darul Aman 

Kategori:Kematian 1625
Kategori:Sultan Kedah abad ke-17